CELEX: 62009TN0440
Language: el
Date: 2009-11-03 00:00:00
Title: Υπόθεση T-440/09: Αγωγή της 3ης Νοεμβρίου 2009 — Azienda Agricola Bracesco κατά Επιτροπής

19.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/42
            
         Αγωγή της 3ης Νοεμβρίου 2009 — Azienda Agricola Bracesco κατά Επιτροπής
   (Υπόθεση T-440/09)
   2009/C 312/69
   Γλώσσα διαδικασίας: η ιταλική
   
      Διάδικοι
   
   
      Ενάγουσα: (Azienda Agricola Bracesco Srl (Orgiano, Ιταλία) (εκπρόσωποι: F. Tosello, S. Rizzioli, C. Pauly, δικηγόροι)
   
      Εναγομένη: Επιτροπή των Ευρωπαϊκών Κοινοτήτων
   
      Αιτήματα της ενάγουσας
   
   Η ενάγουσα ζητεί από το Πρωτοδικείο:
   
               —
            
            
               να υποχρεώσει την Επιτροπή, σύμφωνα με τα άρθρα 235 και 288, παράγραφος 2, ΕΚ, να καταβάλει στην εταιρία Azienda Agricola Bracesco s.r.l., που τελεί υπό εκκκαθάριση, αποζημίωση ύψους 335 000 ευρώ, ή οποιοδήποτε άλλο ποσό που θα καθοριστεί κατά τη διαδικασία και, εν πάση περιπτώσει, δικαστικώς, πέραν των νόμιμων τόκων από την ημερομηνία κατά την οποία το ποσό αυτό καθίσταται απαιτητό μέχρι την εξόφλησή του, και
            
         
               —
            
            
               να καταδικάσει την εναγομένη στα δικαστικά έξοδα.
            
         
      Ισχυρισμοί και κύρια επιχειρήματα
   
   Η υπό κρίση αγωγή αποζημιώσεως, που απορρέει από τη μη συμβατική ευθύνη της Κοινότητας, εντάσσεται στο πλαίσιο των κοινοτικών μέτρων καταπολεμήσεως της γρίπης των πτηνών.
   Συναφώς, λαμβανομένης υπόψη της διαταράξεως της ευρωπαϊκής αγοράς πουλερικών που προκάλεσε η πτώση των τιμών λόγω της μειωμένης ζητήσεως εκ μέρους των καταναλωτών, η οποία με τη σειρά της συνδέεται με την εξάπλωση της γρίπης των πτηνών, η Επιτροπή αποφάσισε να επέμβει μέσω του κανονισμού 1010/2006 (1), που προβλέπει μέτρα στηρίξεως των πτηνοτρόφων.
   Ωστόσο, μολονότι η κοινοτική νομοθεσία στον τομέα του υγιειονομικού ελέγχου περιλαμβάνει τα ορτύκια στην έννοια των πτηνών, οι πτηνοτρόφοι που ασχολούνται με την εκτροφή και σφαγή αυτού του είδους αποκλείονται, χωρίς αιτιολογία, από τη χορήγηση ενισχύσεως.
   Η ενάγουσα, υπό εκκαθάριση εταιρία Azienda Agricola Bracesco s.r.l., υποστηρίζει ότι υπέστη αδικαιολόγητη ζημία λόγω της συμπεριφοράς της Επιτροπής, η οποία συνιστά σοβαρή και πρόδηλη παραβίαση μίας από τις θεμελιώδεις αρχές της κοινοτικής έννομης τάξεως, ήτοι της αρχής της απαγορεύσεως των διακρίσεων.
   
      (1)  Κανονισμός (ΕΚ) 1010/2006 της Επιτροπής, της 3ης Ιουλίου 2006, σχετικά με ορισμένα έκτακτα μέτρα στήριξης της αγοράς στους τομείς των αυγών και πουλερικών ορισμένων κρατών μελών (ΕΕ L 180, σ. 3).